Ομπάμα: Η απομάκρυνση του Μοαμάρ Γκαντάφι δεν αποτελεί στόχο των στρατιωτικών επιχειρήσεων
αεροσκάφη από 7 χώρες περιπολούν τον εναέριο χώρο της Λιβύης
Ο Πρόεδρος Ομπάμα δήλωσε ότι οι ΗΠΑ πιστεύουν πως ο Λίβυος ηγέτης Μοαμάρ Γκαντάφι χρειάζεται να φύγει, αλλά αυτός δεν είναι ο στόχος των αμερικανικών στρατιωτικών επιχειρήσεων. Σε δηλώσεις του από το Σαντιάγκο της Χιλής, ο κ. Ομπάμα τόνισε ότι οι ΗΠΑ έχουν στη διάθεση τους ευρεία κλίμακα επιλογών για την απομάκρυνση του Λίβυου ηγέτη απ’ την εξουσία, συμπεριλαμβανομένου του παγώματος περιουσιακών στοιχείων και του εμπάργκο όπλων. Οι στρατιωτικές επιχειρήσεις στη Λιβύη αποτελούν ανθρωπιστική αποστολή σύμφωνα με σχετικό ψήφισμα των ΗΕ, το οποίο προβλέπει και ζώνη απαγόρευσης πτήσεων, δήλωσε ο κ. Ομπάμα. Η πρώτη φάση της αποστολής, δηλαδή η εξουδετέρωση της αεράμυνας της Λιβύης, έχει ολοκληρωθεί, επεσήμανε ο Αμερικανός Πρόεδρος. Οι ΗΠΑ ηγήθηκαν της πρώτης αυτής φάσης λόγω των δυνατοτήτων τους, πρόσθεσε, αλλά μέσα στις επόμενες μέρες η Ουάσιγκτον θα μεταβιβάσει την ηγεσία της επιχείρησης σε άλλους συμμετέχοντες. Ο Πρόεδρος Ομπάμα τόνισε ότι και ο Αραβικός κόσμος «θα συμμετάσχει σίγουρα» στις επιχειρήσεις. Στο μεταξύ, αντιαεροπορικά πυρά γέμισαν τον ουρανό στην Τρίπολη της Λιβύης, κατά τη διάρκεια της νύχτας, καθώς οι ΗΠΑ και οι σύμμαχοι τους επιδιώκουν να διευρύνουν την προστατευτική ζώνη πάνω από τη χώρα. Η κρατική τηλεόραση της Λιβύης μετέδωσε ότι η Τρίπολη δεχόταν νέα επίθεση των συμμαχικών αεροσκαφών, αλλά οι συμμαχικές δυνάμεις δεν επιβεβαίωσαν ότι είχαν εξαπολύσει νέο γύρο αεροεπιδρομών σε βάρος της πόλης. Εκπρόσωπος της κυβέρνησης της Λιβύης δήλωσε ότι επλήγη το αεροδρόμιο της νότιας πόλης Σέμπχα, καθώς και περιοχή δυτικά της Τρίπολης στον παραλιακό δρόμο προς της Ζαουίγια, την πόλη που ανακατέλαβαν οι δυνάμεις του Μοαμάρ Γκαντάφι από τους αντάρτες στις αρχές της περασμένης εβδομάδας. Ο Αμερικανός στρατηγός, Κάρτερ Χάμ, ο επικεφαλής των στρατιωτικών επιχειρήσεων στη Λιβύη, δήλωσε ότι η συμμαχία θα διευρύνει την ζώνη απαγόρευσης πτήσεων από το ανατολικό προπύργιο των ανταρτών στην Βεγγάζη μέχρι την παραλιακή πετρελαϊκή πόλη Μπρέγκα και τελικά μέχρι την Τρίπολη. Ο στρατηγός Χαμ επεσήμανε ότι σύντομα αεροπορικές περιπολίες θα καλύπτουν ολόκληρη τη βόρεια Λιβύη και πρόσθεσε ότι 80 επιθέσεις, οι μισές από τις οποίες έγιναν από αμερικανικά αεροσκάφη, πραγματοποιήθηκαν τη Δευτέρα στη Λιβύη. Αξιωματούχοι του Πενταγώνου σημειώνουν ότι ο αριθμός των επιθέσεων από μέρους συμμαχικών αεροσκαφών θα μειωθεί μέσα στις επόμενες μέρες.